**Ուլրիխ Հյոնես** (գերմ.՝ Ulrich Hoeneß, հունվարի 5, 1952(1952-01-05), Ուլմ, Տյուբինգեն, Գերմանիա), առավել հայտնի է որպես **Ուլի Հյոնես** (գերմ.՝ Uli Hoeneß), գերմանացի ֆուտբոլիստ և ֆուտբոլային մենեջեր։

Խաղացողի կարիերա
----------------

### Ակումբային

Որպես ֆուտբոլիստ Ուլի Հյոնեսը կարիերան սկսել է ՖՖԲ-ի «Ուլմ» ակումբում։ Նրա հաջորդ ակումբը դարձել է ՍՍՖ «Ուլմ» ֆուտբոլային ակումբը։ 15 տարեկանում Ուլին դարձել է Գերմանիայի պատանեկան հավաքականի ավագ։ 1970 թվականին նա Պաուլ Բրայթների և Ռայներ Ցոբելի հետ տեղափոխվել է Մյունխենի «Բավարիա», սակայն մինչև 1972 թվականը խաղացել է միայն «Բավարիայի» սիրողական թիմում, որպեսզի կարողանա մասնակցել 1972 թվականի Մյունխենի Օլիմպիական խաղերին։ 1972 թվականից Հյոնեսը դարձել է «Բավարիայի» հիմնական կազմի և միաժամանակ Գերմանիայի հավաքականի խաղացող։ «Բավարիայի» կազմում նա դարձել է երկրի եռակի չեմպիոն (1972, 1973, 1974), Ֆուտբոլի Գերմանիայի գավաթի գավաթակիր (1971), ՈՒԵՖԱ Չեմպիոնների Լիգայի եռակի գավաթակիր (1974, 1975, 1976) և Ֆուտբոլի միջմայրցամաքային գավաթի գավաթակիր (1976)։ 1978 թվականին Հյոնեսը տեղափոխվել է «Նյուրնբերգ», սակայն մրցաշրջանի ավարտին 1975 թվականի Չեմպիոնների գավաթի եզրափակչում «Լիդս Յունայթեդի» դեմ խաղում ստացած վնասվածքից քրոնիկ ցավերի պատճառով 27 տարեկանում ավարտել է ֆուտբոլիստի կարիերան։ «Բավարիայի» կազմում Հյոնեսն անցկացրել է 336 խաղ և խփել 111 գոլ, «Նյուրնբերգի» կազմում՝ 11 խաղ։

### Ազգային հավաքականում

Հավաքականում հանդես է եկել 1972 թվականից, նույն թվականին նորամուտն է նշել օլիմպիական խաղերում, որտեղ նրա հավաքականն անհաջող է հանդես եկել՝ երկրորդ խմբային փուլում գրավելով երրորդ տեղը և Դանիայի հետ կիսելով 5-6-րդ տեղերը։ Նույն 1972 թվականին նա դարձել է Եվրոպայի չեմպիոն, իսկ երկու տարի անց՝ աշխարհի չեմպիոն։ Ընդհանուր առմամբ նա Գերմանիայի հավաքականի կազմում անցկացրել է 35 խաղ և դարձել՝ 5 գոլի հեղինակ։

Մենեջերի կարիերա
----------------

1979 թվականի ամռանը խաղային կարիերայի ավարտից անմիջապես հետո Հյոնեսը ստանձնել է «Բավարիայի» գլխավոր մենեջերի պաշտոնը (դառնալով Բունդեսլիգայի պատմության ամենաերիտասարդ մենեջերը)։ 2002 թվականի փետրվարի 14-ից միաժամանակ եղել է ակումբի մարզական տնօրեն և վարչության նախագահի տեղակալ։ Այդ պաշտոններում մնացել է մինչև 2009 թվականի նոյեմբերի 30-ը։

2009 թվականի դեկտեմբերի 27-ին Հյոնեսն ընտրվել է «Բավարիայի» նախագահ՝ այդ պաշտոնում փոխարինելով մեկ այլ ակումբային լեգենդի՝ Ֆրանց Բեկենբաուերին։ 2010 թվականի մարտին դարձել է նաև դիտորդ խորհրդի նախագահ։ 2014 թվականի մարտի 14-ին ստիպված է եղել լքել զբաղեցրած պաշտոնները իր նկատմամբ մեղադրական դատավճռի պատճառով։

2016 թվականի նոյեմբերի 26-ին բանտից ազատվելուց անմիջապես հետո ակումբի տարեկան ժողովը Հյոնեսին կրկին ընտրել է «Բավարիայի» նախագահ՝ 987 օրվա ընդմիջումից հետո։ Լինելով այլընտրանք չունեցող թեկնածու՝ նա ստացել է ձայների 98,5 տոկոսը։ 2017 թվականի փետրվարի 6-ին կրկին ընտրվել է դիտորդ խորհրդի նախագահ։ 2019 թվականի նոյեմբերի 15-ին՝ պաշտոնավարման ժամկետի ավարտից հետո, Հյոնեսը լքել է նախագահի պաշտոնը, իսկ դեկտեմբերի 9-ին՝ դիտորդ խորհրդի նախագահի պաշտոնը։

Իր հրաժարականից հետո 2019 թվականի նոյեմբերի 15-ին Հյոնեսը դարձել է «Բավարիայի» պատվավոր նախագահ։ Բացի այդ, դեկտեմբերի 9-ին նա երկրորդ անգամ դարձել է ակումբի վարչության փոխնախագահ։

Հյոնեսի մենեջերական կարիերան սկսելու պահին «Բավարիան» արդեն հինգ տարի չէր հաղթել ազգային առաջնությունում և զգալի պարտքեր ուներ։ Այնուամենայնիվ, նրա ջանքերով ակումբը վերածվել է գերմանական ակումբային ֆուտբոլի հեգեմոնի և աշխարհի առաջատար ակումբներից մեկի. մյունխենցիները նվաճել են Գերմանիայի առաջնության 21 տիտղոս, ՈՒԵՖԱ գավաթ, երկու Չեմպիոնների Լիգա, ինչպես նաև ոչ շատ նշանակալի գավաթներ։

Օրենքի հետ կապված խնդիրներ
--------------------------

2014 թվականի սկզբին Ուլի Հյոնեսը մեղադրվել է ավելի քան մեկ միլիոն եվրո հարկերի վճարումից միջոցներ թաքցնելու մեջ։ Թաքցված միջոցների գումարն ավելացել է գործի յուրաքանչյուր լսումների ժամանակ։ Երբ Հյոնեսին մեղադրել են 3 միլիոն եվրո թաքցնելու մեջ, նա պատիժը մեղմելու համար անկեղծորեն խոստովանել է, որ ընդհանուր առմամբ 15 միլիոն եվրո է թաքցրել։ Հյոնեսի հաշվապահների ցուցմունքների արդյունքում՝ 2014 թվականի մարտի 13-ին նա դատապարտվել է 3 տարի 6 ամիս ազատազրկման՝ հարկերից խուսափելու և իր շվեյցարական հաշվում 27,2 միլիոն եվրո  թաքցնելու համար։ Հետագայում հեռացվել է գերմանական սպորտի «Փառքի սրահից»։ 2016 թվականի փետրվարին վաղաժամկետ ազատ է արձակվել բանտից՝ կրելով պատժի կեսը։

Անձնական կյանք
--------------

Ուլի Հյոնեսը կրտսեր եղբայր ունի՝ Դիտերը, որը հանդես է եկել 1986 թվականի աշխարհի առաջնությունում։ 1973 թվականից Հյոնեսն ամուսնացած է։ Զույգն ունի երկու երեխա և չորս թոռ։

1982 թվականին 30 տարեկան հասակում Ուլի Հյոնեսը Պորտուգալիայի հավաքականի դեմ խաղի համար Մյունխենից Հանովեր թռիչքի ժամանակ չորս տեղանոց Piper PA-34 Seneca ինքնաթիռի վթարից միակ փրկվածն է եղել։ Բայց նա ոչինչ չէր հիշում տեղի ունեցածից, քանի որ աղետի պահին քնած էր։ Միայն մեկ ժամ անց նրան պատահաբար գտել է տեղի անտառապահը։

Ելույթների վիճակագրություն
--------------------------

**Ակումբային կարիերա**| Ակումբ | Մրցաշրջան | Լիգա | Ֆուտբոլի Գերմանիայի գավաթ | Եվրոգավաթներ | Այլ | Ընդամենը |
| --- | --- | --- | --- | --- | --- | --- |
| Խաղեր | գոլ | Խաղեր | գոլ | Խաղեր | գոլ | Խաղեր | գոլ | Խաղեր | գոլ |
| Բավարիա | 1969/70 | 0 | 0 | 1 | 0 | 0 | 0 | 0 | 0 | 1 | 0 |
| 1970/71 | 31 | 6 | 6 | 0 | 7 | 1 | 0 | 0 | 44 | 7 |
| 1971/72 | 34 | 13 | 5 | 3 | 8 | 1 | 0 | 0 | 47 | 17 |
| 1972/73 | 34 | 17 | 6 | 3 | 6 | 2 | 0 | 0 | 46 | 22 |
| 1973/74 | 34 | 18 | 4 | 2 | 10 | 5 | 0 | 0 | 48 | 25 |
| 1974/75 | 28 | 8 | 3 | 1 | 7 | 1 | 0 | 0 | 38 | 10 |
| 1975/76 | 17 | 4 | 5 | 1 | 5 | 0 | 0 | 0 | 37 | 5 |
| 1976/77 | 27 | 9 | 4 | 4 | 6 | 0 | 4 | 0 | 41 | 13 |
| 1977/78 | 30 | 11 | 2 | 0 | 6 | 1 | 0 | 0 | 38 | 12 |
| 1978/79 | 4 | 0 | 2 | 0 | 0 | 0 | 0 | 0 | 6 | 0 |
| Ընդամենը | 239 | 86 | 38 | 14 | 55 | 11 | 4 | 0 | 336 | 111 |
| Նյուրնբերգ | 1978/79 | 11 | 0 | 1 | 0 | 0 | 0 | 0 | 0 | 12 | 0 |
| Ընդամենը | 11 | 0 | 1 | 0 | 0 | 0 | 0 | 0 | 12 | 0 |
| Ընդամենը կարիերայի ընթացքում | 250 | 86 | 39 | 14 | 55 | 11 | 4 | 0 | 348 | 111 |

Ծանոթագրություններ
------------------

1. 1 2  Transfermarkt.com(բազմ․) — 2000.
2. 1 2  filmportal.de — 2005.
3. 1 2  Բրոքհաուզի հանրագիտարան (գերմ.) / Hrsg.: Bibliographisches Institut & F. A. Brockhaus, Wissen Media Verlag
4. 1 2  *Deutsche Nationalbibliothek* Record #118705598 // Gemeinsame Normdatei (գերմ.) — 2012—2016.
5. ↑  Хёнесс стал президентом «Баварии»(չաշխատող հղում)
6. ↑  «Хёнесс вновь стал президентом «Баварии»». *Championat.Ru*. Rambler&Co. 2016 թ․ նոյեմբերի 26. Արխիվացված է օրիգինալից 2016 թ․ նոյեմբերի 26-ին. Վերցված է 2016 թ․ նոյեմբերի 26-ին.
7. 1 2  «Bayern welcome back beloved Ex-con Hoeness». *WorldFootball.Net* (անգլերեն). HEIM:SPIEL Medien GmbH & Co. KG. 2016 թ․ նոյեմբերի 24. Արխիվացված է օրիգինալից 2016 թ․ նոյեմբերի 26-ին. Վերցված է 2016 թ․ նոյեմբերի 26-ին.
8. ↑  «Ули Хенесс снова стал президентом «Баварии»». *Sport-Express.Ru*. «Спорт-Экспресс», АО. 2016 թ․ նոյեմբերի 25. Արխիվացված է օրիգինալից 2016 թ․ նոյեմբերի 26-ին. Վերցված է 2016 թ․ նոյեմբերի 25-ին.
9. ↑  Ули Хёнесс снова выбран председателем наблюдательного совета «Баварии»
10. ↑  Ули Хёнесс удостоился особой чести
11. ↑  Тённис: тюрьма очень изменила Хённеса, он стал намного более вдумчивым
12. ↑  Чемпионат Германии. Ули Хёнесс сел в тюрьму
13. ↑  Президент немецкого футбольного клуба «Бавария» Ули Хёнесс приговорен к лишению свободы на 3,5 года
14. ↑  «Тюремные завсегдатаи». Արխիվացված է օրիգինալից 2015 թ․ մայիսի 18-ին. Վերցված է 2023 թ․ նոյեմբերի 29-ին.
15. ↑  Хенесс исключен из «Зала славы» немецкого спорта
16. ↑  Бывший президент «Баварии» досрочно вышел из тюрьмы, отбыв половину срока
17. ↑  ««Меня спасло то, что я очень хотел спать»». *Sovsport.Ru*. «Советский спорт». 2016 թ․ մարտի 8. Արխիվացված է օրիգինալից 2016 թ․ նոյեմբերի 26-ին. Վերցված է 2016 թ․ նոյեմբերի 26-ին.
18. ↑  40 лет назад Ули Хенесс чудом выжил в авиакатастрофе: спас непристегнутый ремень и охотник на «Ниве»
19. ↑  Кубок европейских чемпионов, Кубок ярмарок, Кубок УЕФА, Кубок обладателей кубков УЕФА.
20. ↑  Суперкубок УЕФА, Межконтинентальный кубок.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | eu-football.info (խաղացող) · FootballDatabase.eu · Fussballdaten.de · National Football Teams.com · Olympic Channel · Transfermarkt (խաղացող) · Transfermarkt (մարզիչ) · worldfootball.net (խաղացող) · Գերմանական ֆուտբոլային միություն · ՈւԵՖԱ · ՖԻՖԱ · AlloCiné · Discogs · Filmportal · Internet Movie Database · ԿինոՊոիսկ |
|  |
| Բառարաններ և հանրագիտարաններ | Բրոքհաուս · Munzinger |
|  |
| 

|  Չափորոշչային վերահսկողություն |
| --- |
|  |
| GND: 118705598 · GTAA: 110362 · ISNI: 0000000117116382 · LCCN: n2015038114 · NLP: a0000002906299 · NUKAT: n2007093704 · VIAF: 18016874 · WorldCat VIAF: 18016874 |

 |

 |